'Los nou maskers vir kinders' | Maroela Media
Foto bloot ter illustrasie. (Foto: Maroela Media)
Die DA het Woensdag 'n beroep op die regering gedoen om die dra van maskers opsioneel eerder as verpligtend vir kinders te maak.
Volgens die party is die huidige vereiste op 'n risiko-gebaseerde benadering "irrasioneel".
Maroela Media het vroeër berig dat 'n voorstel aan die nasionale koronavirusbevelsraad (NCCC) voorgelê is om vir eers met die dra van maskers in die buitelug weg te doen nadat die departement van gesondheid kundiges se menings ingewin het. Uitsluitsel is egter nog nie in dié verband gegee nie.
Ondanks 'n beduidende afname in gevalle, het dr. Joe Phaahla, minister van gesondheid, verlede week gesê dat die Covid-19-pandemie eers as "onder beheer" beskou kan word wanneer die positiwiteitskoers onder 5% daal. Dié koers het Woensdag op 5,5% gestaan.
Die regering verleng boonop gedurig die ramptoestand en het ook aangedui dat hulle die vakbond Solidariteit se aansoek om die ramptoestand op te hef, in die hof gaan teenstaan.
"In Suid-Afrika se huidige konteks oorskry die negatiewe impak van 'n verpligte maskerbeleid die positiewe impak. Die Nasionale Instituut vir Oordraagbare Siektes (NIOS) het Dinsdag slegs 801 nuwe gevalle en ses sterftes in die voorafgaande 24 uur aangemeld, met 'n positiwiteitskoers van net 5,5%.
"Oortollige sterftes by diegene onder 65 is sedert September verlede jaar meestal normaal. Ons glo dat Suid-Afrika se maskerbeleid internasionale beste praktyke en standaarde moet volg," sê Baxolile "Bax" Nodada, die DA se skaduminister vir onderwys.
Nodada sê die huidige maskermandaat het ten doel om ernstige siektes en druk op hospitale weens Covid-19 te verminder deur die oordrag van die virus te verminder. Tog is oordrag reeds laag.
Volgens die party sal die dra van maskers onder kinders ook nie die koers van ernstige siektes weens Covid-19 verlaag nie.
"Aan die ander kant is daar 'n prys daaraan verbonde om te versigtig te wees. Maskers verhoed normale interaksie tussen skoolkinders en veroorsaak vrees, angs en algemene ongemak.
"Normale sosiale interaksies met vriende en onderwysers is belangrik vir die bevordering van kinders se groei en welstand. Maskers kan ook leer- en taalontwikkeling belemmer."
Prof. Shabir Mahdi, professor in entstofkunde by die Universiteit van die Witwatersrand, het ook op Twitter gesê dat dit nie nodig is vir kinders om maskers by die skool te dra nie.
Die bygewerkte riglyne van die Sentrum vir Siektebeheer en -voorkoming beveel aan dat maskers slegs vereis word wanneer en waar Covid-19-hospitaalopnamevlakke vir pasiënte hoog is.
Die Wêreldgesondheidsorganisasie (WGO) en die Verenigde Nasies se kinderfonds (Unicef) se riglyne is dat kinders 'n lapmasker moet dra wanneer daar wydverspreide oordrag in die gebied is.
"Gegewe internasionale neigings tot opheffing van maskermandate, versoek die DA die regering om maskermandate vir Suid-Afrikaanse leerders te hersien."
As die dra van maskers siekte voorkom sou niemand covid gekry het nie. Maskers keer nie siektes nie. So basta !!! Dit gaan suiwer oor geldmaak en die uitbuiting van Jan Alleman.
Nou dít is 'n wonderlike stap in die regte rigting as ons departement oorreed kan word. Die maskers is nou totaal oorbodig en myns insiens dra dit by tot groter lang termyn probleme. 'n Immunstelsel moet tog geprikkel word, of jy gaan geen natuurlike immuniteit hê nie. Kyk maar net na die verskriklike toename in asma onder kinders 'n paar jaar gelede in Brittanje waar die medici agter gekom het die probleem lê in die feit dat kinders TE steriel grootword. Kinders is aangemoedig om grond te vreet om sodoende die immunstelsel te stimuleer.
Wat van ons almal los maar die maskers? Gaan doen bietjie studie hoeveel mikron groot n virus is en hoe groot gate julle gesig doeke het. Die wat die moeite doen sal agterkom dat dit niks anders as "beheer" is nie…..amper dieselfde as om nie plakkies te koop in n pandemie nie.
Weg met alle maskers. Stop die teater, soos alreeds vermeld
Maskers help nie teen covid nie, snaaks hoeveel kieme in hospitale is met mense wat daar lê en jy hoef deestyds nie 'n masker gedra het om vir iemand in die hospitaal te gaan kuier het nie.